钦定古今图书集成/方舆汇编/边裔典/第051卷 > 唐
## 钦定古今图书集成/方舆汇编/边裔典/第051卷 > 唐

### 高祖武德元年龟兹遣使入朝

按《唐书高祖本纪》，不载按龟兹本传，“龟兹一曰丘
兹，一曰屈兹，东距京师七千里而赢，自焉耆西南步
一百里度小山，经大河二，又步七百里乃至横千里，
纵六百里。土宜麻、麦、秔、稻、蒲萄，出黄金。俗善歌乐，旁
行书，贵浮图法，产子以木压首。俗断发齐顶，惟君不
剪发。姓白氏，居伊逻卢城，北倚阿羯田山，亦曰白山，
常”有火。王以锦冒顶，锦袍宝带，岁朔，斗羊马橐驼七
日，观胜负以卜岁盈耗云。葱岭以东，俗喜淫，龟兹、于
阗置女肆，征其钱。高祖受禅，王苏伐勃𫘝遣使入朝，
会死，子苏伐叠立，号“时健莫贺俟利发。”

按《大唐西域记》：“屈支国，旧曰龟兹，东西千馀里，南北
六百馀里。国大都城周十七八里。宜糜麦，有粳稻，出
蒲萄、石榴，多梨、柰、桃、杏。土产黄金、铜、铁、铅、锡。气序和，
风俗质，文字取则印度，粗有改变。管弦伎乐，特善诸
国。服饰，锦毼断发巾帽，货用金银钱、小铜钱。王，屈支
种也，智谋寡昧，迫于强臣。其俗生子以木押头，欲其”
匾也。伽蓝百馀所，僧徒五千人，习学小乘教，设一切
有部经教律仪，取则印度。其习读者，即本文矣。尚拘
渐教，食杂三净，洁清耽翫，人以功竞。国东境城北天
祠前有大龙池，诸龙易形，交合牝马，遂生龙驹，𢤱悷
难驭，龙驹之子，方乃驯驾，所以此国多出善马。闻诸
先志曰：“近代有王，号曰金华，政教明”察，感龙驭乘，王
欲终没，鞭触其耳，因即潜隐，以至于今。城中无井，取
汲池水。龙变为人，与诸妇会，生子骁勇，走及奔马。如
是渐染，人皆龙种，恃力作威，不恭王命。王乃引构突
厥，杀此城人，少长俱戮，略无噍类。城今荒芜，人烟断
绝。荒城北四十馀里，接山阿，隔一河水。有二伽蓝，同
名昭怙釐，而东西随称。佛像庄饰，殆越人工。僧徒清
肃，诚为勤励。东昭怙釐佛堂中有玉石，面广二尺馀，
色带黄白，状如海蛤。其上有佛足履之迹，长尺有八
寸，广馀八寸。每遇有斋日，照烛光明。大城西门外，路
左右，各有立佛像，高九十馀尺。于此像前建五年一
大会处。每岁秋分，数十日间，举国僧徒，皆来会集。上
自君王，下至士庶，损废俗务，奉持斋戒，受经听法，竭
日忘疲。诸僧伽蓝，庄严佛像，莹以珍宝，饰之锦绮，载
诸辇舆，谓之“行像”，动以千数，云集会所。常以月十五
日晦日，国王、大臣谋议国事，访及高僧，然后宣布。会
场西北渡河，至阿奢理贰伽蓝。〈唐言奇特〉庭宇显敞，佛像
工饰，僧徒肃穆，精勤匪怠。并是耆艾宿德，博学高才，
远方俊彦，慕义至止。国王大臣、士庶豪右，四事供养，
久而弥敬。闻诸先志曰：“昔此国先王崇敬三宝，将欲
游方观礼圣迹。”乃命母弟摄知留事。其弟受命，窃自
割势，防未萌也。封之金函，持以上王。王曰：“斯何谓也？”
对曰：“回驾之日，乃可开发。”即付执事随军掌护。王之
还也，果有构祸者，曰：“王令监国，淫乱中宫。”王闻震怒，
欲置严刑。弟曰：“不敢逃责，愿开金函。”王遂发而视之，
乃断势也，曰：“斯何异物？欲何发明？”对曰：“王昔游方，命
知留事，惧有谗祸，割势自明。今果有征，愿垂照览。”王
深敬异，情爱弥隆，出入后庭，无所禁碍。王弟于后行
遇一夫，拥五百牛，欲事刑腐，见而惟念，引类增怀。“我
今形亏，岂非宿业？”即以财宝，赎此群牛。以慈善力，男
形渐具，以形具故，遂不入宫。王怪而问之，乃陈其始
末。王以为奇特也，遂建伽蓝，式旌美迹，传芳后叶。从
此西行六百馀里，经小砂碛，至跋禄迦国。

### 太宗贞观四年龟兹献马赐玺书慰之后遂与焉耆叛

按《唐书太宗本纪》，不载。按龟兹本传，“贞观四年，献
马，太宗赐玺书，抚慰加等。后臣西突厥，郭孝恪伐焉
耆，乃遣兵与焉耆影援，自是不朝贡。”苏伐叠死，弟诃
黎布失毕立。

贞观二十一年正月。龟兹贡方物。十二月。左骁卫大
将军契苾何力讨之。

按《唐书太宗本纪》，贞观二十一年“十二月，左骁卫大将军契苾何力为崑丘道行军大总管，率三总管兵
以伐龟兹。”按龟兹本传：“二十一年两遣使朝贡，然
帝怒其佐焉耆叛，议讨之。”

按《册府元龟》：“贞观二十一年正月，龟兹国贡方物，是
年，献突没皮。”

贞观二十二年十月。阿史那社尔及龟兹战。败之
按《唐书太宗本纪》云云。

贞观二十三年，阿史那社尔俘龟兹王以献，郭孝恪
战死之。

按《唐书太宗本纪》，贞观二十三年正月，阿史那社尔
俘龟兹王以献。按《龟兹本传》：二十一年两遣使朝
贡。然帝怒其佐焉耆叛，议讨之。是夜月食昴。诏曰：“月
阴精，用刑兆也。星胡，分数且终。”乃以阿史那社尔为
崑丘道行军大总管，契苾何力副之，率安西都护郭
孝恪、司农卿杨弘礼、左武卫将军李海岸等，发铁勒
十三部兵十万讨之。社尔分五军掠其北，执焉耆王
阿那支。龟兹大恐，酋长皆弃城走。社尔次石碛，去王
城三百里。先遣伊州刺史韩威以千骑居前，右骁卫
将军曹继叔次之。至多褐，与王遇，其将羯《猎颠》兵五
万合战威伪北。王见威兵少，麾而进，威退，与继叔合。
还战，大破之，追奔八十里。王婴城，社尔将围之，王引
突骑西走，城遂拔，孝恪居守。沙州刺史苏《海政》、行军
长史薛万备以精骑穷蹑六百里，王计穷，保拨换城，
社尔围之，阅月，执王及羯猎颠，其相那利夜逸以西。
突厥并国人万馀来战，孝恪及子死之。王师扰，仓部
郎中崔义起募兵战城中，继叔威助击之，斩首三千
级。那利败裒，亡散复振，还袭王师，继叔乘之，斩八千
级，那利走，或执以诣军。社尔凡破五大城，男女数万，
遣使者谕降小城七百馀，西域震惧。西突厥、安西国
归军饟焉。社尔立王弟叶护王其国，勒石纪功。书闻，
帝喜见群臣，从容曰：“夫乐有几？朕尝言之。土城竹书，
童儿乐也；饬金翠罗纨，妇人乐也；贸迁有无，商贾乐
也；高官厚秩，士大夫乐也；战无前敌，将帅乐也；四海
宁一，帝王乐也；朕今乐矣。”遂遍觞之。初，孝恪之击焉
耆也，龟兹有浮屠善，数叹曰：“唐家终有西域，不数年，
吾国亦亡。社尔”执诃黎布失毕、那利羯猎颠献太庙。
帝受俘紫微殿，帝责谓群臣，皆顿首伏。诏赦罪，改馆
鸿胪寺，拜布失毕左武卫中郎将。始徙安西都护于
其都统于阗、碎叶、疏勒，号四镇。按《郭孝恪传》，孝恪
拜崑丘道副大总管，进讨龟兹，破其国城。乃自留守，
遣馀军分道进，龟兹国相那利遁去。孝恪以馀部未
平，出营于外。国人有谓孝恪曰：“那利素得志，今亡在
外，势必为变。城中颇有异志，愿公备之。”孝恪忽其言，
不设备。那利果率众阴与城内胡为应，薄城鼓噪，始
觉之，乃率千馀人合战，城中举应那利，孝恪殊死斗，
中流矢死。

### 高宗显庆元年龟兹大将羯猎颠附于贺鲁左屯卫大将军杨胄伐之

按：《唐书高宗本纪》云云。

显庆三年，复封诃黎布失毕为《龟兹》王，其国内乱。王
死，遣左屯卫大将军杨胄讨平之，立王子《素稽》为王，
以其地为《龟兹》都督府。

按《唐书高宗本纪》，“显庆三年正月，杨胄及龟兹羯猎
颠战于泥师城，败之。”按《龟兹本传》：“高宗复封诃黎
布失毕为龟兹王，与那利羯猎颠还国。久之，王来朝，
那利烝其妻阿史那，王不能禁，左右请杀之，由是更
猜忌。使者言状，帝并召至京师，囚那利护，遣王还。羯
猎颠拒不内，遣使降贺鲁，王不敢进，悒悒死。诏左屯
卫”大将军杨胄发兵禽羯猎颠，穷，诛部党，以其地为
龟兹都督府，更立子素稽为王，授右骁卫大将军，为
都督。是岁，徙安西都护府于其国，以故安西为西州
都督府，即拜左骁卫大将军兼安西都护麹智湛为
都督。西域平，帝遣使者分行诸国风俗、物产，诏许敬
宗与史官撰《西域图志》。

### 龙朔二年右卫将军苏海政为䫻海道行军总管以伐龟兹

按：《唐书高宗本纪》云云。

### 咸亨元年四月癸卯吐蕃陷龟兹拨换城废安西四镇

按：《唐书高宗本纪》云云。

### 上元元年龟兹王白素稽献名马

按《唐书高宗本纪》不载按《龟兹本传》：“上元中，素稽
献银颇罗名马。”

按《册府元龟》：“上元元年十二月丁亥，龟兹王白素稽
献名马。”

### 中宗嗣圣九年〈即太后天授三年九月改长寿元年〉龟兹王延田跌来朝是岁武道总管王孝杰复四镇置安西都护府于龟兹

按《唐书武后本纪》不载。按龟兹本传：“天授三年，王
延、田跌来朝。始仪凤时，吐蕃攻焉耆以西四镇皆没。
长寿元年，武威道总管王孝杰破吐蕃，复四镇地，置安西都护府于龟兹，以兵三万镇守。于是沙碛荒绝，
民供赀粮苦甚，议者请弃之，武后不听。”都护以政绩
称华狄者，田扬名、郭元振、张孝嵩、杜暹云。

### 景龙三年正月龟兹国遣使贡方物

按：《唐书中宗本纪》不载。按《册府元龟》云云。

### 元宗开元七年龟兹王孝节立

按《唐书元宗本纪》不载。按龟兹本传：“开元七年，王
白莫苾死，子多匝立，改名孝节。”
“开元九年六月，龟兹王白孝节遣使献马及狗。”
按《唐书元宗本纪》不载。按《册府元龟》云云。

开元十八年。龟兹王遣弟《孝义》来朝。

按《唐书元宗本纪》不载。按龟兹本传云云。

### 天宝六载正月龟兹国遣使来贺正献方物

天宝七载三月。龟兹国遣使贺正。且献方物。

按以上《唐书元宗本纪》不载。按《册府元龟》云云。